L 231/210
EL
Επίσημη Εφημερίδα της Ευρωπαϊκής Ένωσης
20.9.2023
II.
Παραπομπές και έρευνες κατά προτεραιότητα Όπως κάναμε στο πλαίσιο του ασφαλούς λιμένα ΗΠΑ–ΕΕ και στο πλαίσιο της ασπίδας προστασίας ΗΠΑ–ΕΕ, η FTC δεσμεύεται να εξετάζει κατά προτεραιότητα τις παραπομπές των Αρχών του ΠΠΔ ΗΠΑ–ΕΕ από το Υπουργείο Εμπορίου και τα κράτη μέλη.
Επίσης, θα εξετάζουμε κατά προτεραιότητα τις παραπομπές για μη συμμόρφωση με τις Αρχές του ΠΠΔ ΕΕ–ΗΠΑ από αυτορρυθμι­ ζόμενους οργανισμούς και άλλους ανεξάρτητους φορείς επίλυσης διαφορών.
Για τη διευκόλυνση των παραπομπών βάσει του ΠΠΔ ΕΕ–ΗΠΑ από τα κράτη μέλη της ΕΕ, η FTC έχει δημιουργήσει μια τυποποιημένη διαδικασία παραπομπής και έχει παράσχει καθοδήγηση στα κράτη μέλη της ΕΕ σχετικά με το είδος των πληροφοριών που θα συνέδραμαν με τον βέλτιστο τρόπο την FTC κατά την έρευνά της αναφορικά με μια παραπομπή.
Στο πλαίσιο της προσπάθειας αυτής, η FTC έχει ορίσει μια υπηρεσία ως σημείο επαφής για τις παραπομπές κρατών μελών της ΕΕ.
Η υπηρεσία αυτή θα αποβεί χρήσιμη κυρίως όταν η παραπέμπουσα αρχή διενεργεί προκαταρκτική έρευνα σχετικά με την εικαζόμενη παράβαση και συνεργάζεται με την FTC στο πλαίσιο έρευνας.
Με την παραλαβή μιας παραπομπής αυτού του είδους από το Υπουργείο Εμπορίου, ένα κράτος μέλος της ΕΕ, ή έναν αυτορρυθμιζόμενο οργανισμό ή άλλον ανεξάρτητο φορέα επίλυσης διαφορών, η FTC μπορεί να προβαίνει σε διάφορες δράσεις για την αντιμετώπιση των ζητημάτων που προκύπτουν.
Για παράδειγμα, η FTC ενδέχεται να εξετάζει τις πολιτικές του οργανισμού σχετικά με την προστασία της ιδιωτικής ζωής, να λαμβάνει περισσότερες πληροφορίες απευθείας από τον οργανισμό ή από τρίτους, να επικοινωνεί εκ νέου με τον φορέα που προβαίνει στην παραπομπή, να αξιολογεί αν πρόκειται για επαναλαμβανόμενη παραβίαση ή αν από την παραβίαση επηρεάζεται σημαντικός αριθμός καταναλωτών, να καθορίζει αν η παραπομπή περιλαμβάνει ζητήματα που εμπίπτουν στην αρμοδιότητα του Υπουργείου Εμπορίου, να κρίνει αν θα ήταν χρήσιμες επιπλέον προσπάθειες για προειδοποίηση των συμμετεχόντων στην αγορά και, κατά περίπτωση, να κινεί διαδικασία επιβολής.
Εκτός από την προτεραιότητα που δίδεται σε παραπομπές βάσει των Αρχών του ΠΠΔ ΕΕ–ΗΠΑ από το Υπουργείο Εμπορίου, τα κράτη μέλη της ΕΕ και αυτορρυθμιζόμενους οργανισμούς της ιδιωτικής ζωής ή άλλους ανεξάρτητους φορείς επίλυσης διαφορών (13), η FTC θα συνεχίσει να ερευνά με δική της πρωτοβουλία σημαντικές παραβιάσεις των Αρχών του ΠΠΔ ΕΕ–ΗΠΑ, όπου απαιτείται, και με χρήση ευρέος φάσματος εργαλείων.
Στο πλαίσιο του προγράμματος της FTC για τη διερεύνηση ζητημάτων που άπτονται της προστασίας της ιδιωτικής ζωής και της ασφάλειας και αφορούν εμπορικούς οργανισμούς, ο οργανισμός εξέταζε τακτικά αν η εκάστοτε οντότητα προέβαινε σε δηλώσεις για συμμετοχή στην ασπίδα προστασίας ΕΕ–ΗΠΑ.
Εάν η οντότητα προέβη σε τέτοιου είδους δηλώσεις και από την έρευνα προέκυψαν εμφανείς παραβιάσεις των αρχών της ασπίδας προστασίας ΕΕ–ΗΠΑ, η FTC περιλάμβανε ισχυρισμούς για παραβιάσεις των διατάξεων της ασπίδας προστασίας ΕΕ–ΗΠΑ στα μέτρα επιβολής του νόμου.
Θα συνεχίσουμε αυτήν την προορατική προσέγγιση, πλέον σε σχέση με τις Αρχές του ΠΠΔ ΕΕ–ΗΠΑ.
III.
Αναζήτηση και παρακολούθηση εντολών Η FTC επιβεβαιώνει επίσης τη δέσμευσή της για αναζήτηση και παρακολούθηση των εκτελεστών τίτλων προκειμένου να διασφαλισθεί η συμμόρφωση με τις Αρχές του ΠΠΔ ΕΕ–ΗΠΑ.
Θα απαιτήσουμε τη συμμόρφωση με τις Αρχές του ΠΠΔ ΕΕ–ΗΠΑ μέσω της εισαγωγής διαφόρων κατάλληλων απαγορευτικών διατάξεων στις μελλοντικές εντολές της FTC βάσει των Αρχών του ΠΠΔ ΕΕ–ΗΠΑ.
Τυχόν παραβάσεις των διοικητικών πράξεων της FTC μπορεί να οδηγήσουν σε πρόστιμα ύψους έως 50.120 USD ανά παράβαση, ή 50.120 USD ημερησίως για συνεχιζόμενη παράβαση (14), τα οποία, σε περίπτωση πρακτικών που επηρεάζουν μεγάλο αριθμό καταναλωτών, μπορεί να ανέρχονται σε εκατ. USD.
Κάθε δικαστικός συμβιβασμός περιλαμβάνει επίσης διατάξεις όσον αφορά την υποβολή εκθέσεων και τη συμμόρφωση.
Οι οντότητες που υπόκεινται στον δικαστικό συμβιβασμό πρέπει να τηρούν έγγραφα που να καταδεικνύουν τη συμμόρφωσή τους για συγκεκριμένο αριθμό ετών.
Οι σχετικές αποφάσεις πρέπει επίσης να διαβιβάζονται σε υπαλλήλους αρμόδιους για τη διασφάλιση της συμμόρφωσης με αυτές.
Η FTC παρακολουθεί συστηματικά τη συμμόρφωση με τις υφιστάμενες εντολές βάσει των Αρχών της ασπίδας προστασίας ΕΕ–ΗΠΑ, όπως κάνει με όλες τις εντολές της, και κινεί διαδικασίες για την επιβολή τους, όπου απαιτείται (15).
Εκείνο που έχει σημασία, είναι ότι οι εντολές της FTC θα συνεχίσουν να παρέχουν προστασία σε όλους τους καταναλωτές σε παγκόσμιο επίπεδο οι οποίοι αλληλεπιδρούν με μια επιχείρηση, όχι μόνο σε εκείνους που έχουν υποβάλει καταγγελίες.
Τέλος, η FTC θα διατηρεί ηλεκτρονικό κατάλογο των οργανισμών για τους οποίους έχουν εκδοθεί εντολές σε σχέση με την επιβολή των Αρχών του ΠΠΔ ΕΕ–ΗΠΑ (16).
(13) Παρότι η FTC δεν επιλύει ούτε μεσολαβεί για την επίλυση μεμονωμένων καταγγελιών από καταναλωτές, η FTC επιβεβαιώνει ότι θα δίδει προτεραιότητα σε παραπομπές βάσει των Αρχών του ΠΠΔ ΕΕ–ΗΠΑ που πραγματοποιούνται από ΑΠΔ της ΕΕ.
Επιπλέον, η FTC χρησιμοποιεί καταγγελίες στη βάση δεδομένων της που φέρει την επωνυμία «Consumer Sentinel», στην οποία έχουν πρόσβαση πολλοί άλλοι φορείς επιβολής του νόμου, για τον εντοπισμό τάσεων, τον καθορισμό των προτεραιοτήτων όσον αφορά την επιβολή και τον εντοπισμό πιθανών ερευνητικών στόχων.
Τα φυσικά πρόσωπα της ΕΕ μπορούν να χρησιμοποιούν το ίδιο σύστημα υποβολής καταγγελιών που είναι διαθέσιμο και στους πολίτες των ΗΠΑ για την υποβολή καταγγελίας στην FTC στη διεύθυνσηhttps://reportfraud.ftc.gov/ Για επιμέρους καταγγελίες βάσει των Αρχών του ΠΠΔ ΕΕ–ΗΠΑ, ενδέχεται να είναι πολύ πιο χρήσιμο τα φυσικά πρόσωπα της ΕΕ να υποβάλουν τις καταγγελίες τους στις ΑΠΔ των κρατών μελών τους ή σε φορέα εναλλακτικής επίλυσης των διαφορών.
(14) Τίτλος 15 U.S.C. άρθρο 45(m)· Τίτλος 16 U.S.C. άρθρο 1.98.
Το ποσό αυτό αναπροσαρμόζεται περιοδικά για τον πληθωρισμό.
(15) Πέρυσι η FTC ψήφισε τον εξορθολογισμό της διαδικασίας για τη διερεύνηση των κατ’ εξακολούθηση παραβατών. Βλ.
Δελτίο τύπου, Fed.
Trade Comm’n, FTC Authorizes Investigations into Key Enforcement Priorities (1η Ιουλίου 2021), https://www.ftc.gov/news-events/ news/press-releases/2021/07/ftc-authorizes-investigations-key-enforcement-priorities.
(16) Πβλ.
FTC, Privacy Shield, https://www.ftc.gov/business-guidance/privacy-security/privacy-shield.